
Vers és illusztráció kapcsolata 10-11 éves tanulók befogadási, információ feldolgozási folyamatának szemmozgásos vizsgálata

A dolgozatom arról szól, hogy a diákok a vers olvasásakor, a szöveg és a szöveghez kapcsolódó illusztráció mely elemeire figyelnek fokozottabban, mi ragadja meg figyelmüket és ezek közül mit tudnak lejegyezni.
Szemmozgásuk nyomon követésére Tobii T120-as szemmozgáskövető műszert használtam, TobiStudio szoftverrel.
Kutatásomban huszonegy fő vett részt (tíz és tizenegy évesek), akik a Kecskeméti Petőfi Sándor Gyakorló Általános Iskola negyedik osztályos tanulói voltak.
Az adatokat a diákok által kitöltött kérdőívekből nyertem, illetve a számítógép által rögzített felvételekből és adatokból.
A téma kidolgozása előtt feltételeztem, hogy:
1. Az egy szóra eső fixációk hossza egyenes összefüggésben áll a szó megjegyzésének sikerességével.
2. Az illusztráció elvonja a figyelmet a szöveg olvasásáról.
3. A képi elemek felidézése eredményesebb a gyermekek körében, mint az olvasott szavaké.
4. A regressziók száma a halandzsaszavak esetében a legnagyobb.
5. A fiúk és a lányok között nem mutatkozik lényeges különbség a szakkadikus ugrások számát tekintve.
Azt az eredményt kaptam, hogy a szó megjegyzése annál sikeresebb, minél többször olvassák azt, de a megjegyzést segíti, hogyha mindennapi életükben is használják, az adott kifejezést.
A gyermekek a versekhez tartozó képekkel egyáltalán nem törődtek, hiába hívtuk fel rá az instrukcióban a figyelmüket, a szemükkel azonnal a szöveget keresték és csak annak elolvasására koncentráltak. Éppen ebből adódóan a szöveget eredményesebben tudták visszaidézni.
Az olvasás során a legtöbbször azokat a szavakat olvasták újra, amelyekkel nem, vagy ritkán találkoznak, és nem ismerik a jelentését.
Végül az adatok feldolgozását követően arra jutottam, hogy a fiúk és lányok között nem tapasztalhatóak kiugróan magas eltérések az olvasást tekintve.



